Trevor Sinclair

Trevor Lloyd Sinclair (født 2. mars 1973 i London) er en engelsk tidligere fotballspiller mest kjent fra sine perioder hos Queens Park Rangers og West Ham United, men også med en fortid hos de britiske klubbene Blackpool, Manchester City og Cardiff City. Sinclair fikk 12 landskamper for Englands herrelandslag i fotball og deltok blant annet i VM i fotball 2002.


== Klubbkarriere ==
Sinclair ble født i Dulwich i London, og vokste opp i Whitefield i Bury, nær Manchester. Fra 1987 til 1989 var Sinclair elev ved fotballforbundets nasjonale fotballskole i Lilleshall, og spilte samtidig på det engelske guttelandslaget. Etter endt skolegang valgte Sinclair å avslå tilbud fra både Manchester United og Manchester City til fordel for Blackpool i engelsk tredje divisjon. Han fikk sin ligadebut allerede på åpningsdagen av 1989/90-sesongen, og ble med det klubbens yngste debutant noensinne, bare 16 år og fem måneder gammel. Først i 1991/92-sesongen spilte han seg til fast plass på laget, da han hjalp klubben til opprykk. Påfølgende sesong gikk han bare glipp av én ligakamp, og scoret 11 mål. Han var blitt flyttet fra høyre ving til spissplass, og tiltrakk seg interesse fra en rekke klubber i Premier League.I 1993 hentet Gerry Francis ham til London-klubben Queens Park Rangers for en overgangssum på 600 000 pund for å erstatte Andy Sinton på lagets venstre ving, etter Sintons overgang til Tottenham. For QPR spilte Sinclair 168 seriekamper og scoret 16 mål over fem år. I januar 1998 meldte han overgang til West Ham United på en overgang verdt 2,7 millioner pund, hvor Iain Dowie og Keith Rowland gikk motsatt vei. 
Til tross for skader og skifte av managere fikk han 177 seriekamper og 37 mål for West Ham United, før han etter nedrykk i 2003 ble solgt videre til Manchester City for 3,3 millioner pund. Hos City fikk han blant annet æren av å score klubbens første mål på City of Manchester Stadium i en europacupkamp. Etter å ha spilt over 80 kamper på fire sesonger ble han frigitt av City på slutten av 2007/2008-sesongen. Etter dette signerte Sinclair under på en kontrakt med Cardiff City, men skader gjorde at han ikke fikk like mye spilletid som tidligere. Han ble dermed frigitt etter 2008-sesongen og la dermed opp som aktiv fotballspiller.


== Landslagskarriere ==
Sinclair fikk sin første innkalling til det engelske seniorlandslaget av Terry Venables i april 1995, men måtte vente på debuten til en kamp mot Sverige i 2001. Han ble deretter tatt ut i troppen som representerte England under VM i 2002 av landslagstrener Sven-Göran Eriksson, hvor han spilte fire kamper som erstatter for en skadet Owen Hargreaves. Sinclairs spilte sin siste, av totalt 12 landskamper for England, mot Kroatia i august 2003.
Moren hans er fra Sligo i Irland, og hans stefar er fra Glasgow i Skottland. Sinclair har uttalt at hans sterke bånd til familien på morssiden ville ført til at han hadde valgt å spille for det irske landslaget hvis den irske landslagsledelsen hadde innkalt ham før han hadde spilt for det engelske U21-landslaget.


== Karriereoversikt ==


== Referanser ==


== Eksterne lenker ==
(en) Trevor Sinclair – FIFA 
(en) Trevor Sinclair – Transfermarkt 
(en) Trevor Sinclair – national-football-teams.com 
(en) Trevor Sinclair – Soccerbase.com 
(en) Trevor Sinclair – FootballDatabase.eu 
(en) Trevor Sinclair – Soccerway 
(en) Trevor Sinclair – EU-Football.info 
(en) Trevor Sinclair – FBref